Προτάσεις του γενικού εισαγγελέα La Pergola της 31ης Μαρτίου 1998. - Επιτροπή των Ευρωπαϊκών Κοινοτήτων κατά Πορτογαλικής Δημοκρατίας. - Παράβαση κράτους μέλους - Μη μεταφορά της οδηγίας 80/68/ΕΟΚ στο εσωτερικό δίκαιο. - Υπόθεση C-183/97.



Συλλογή της Νομολογίας του Δικαστηρίου 1998 σελίδα I-04005



Προτάσεις του γενικού εισαγγελέα

1 Με προσφυγή που άσκησε βάσει του άρθρου 169 της Συνθήκης ΕΚ στις 12 Μαου 1997, η Επιτροπή ζήτησε από το Δικαστήριο να διαπιστώσει ότι η Πορτογαλική Δημοκρατία, μη θεσπίζοντας τα αναγκαία μέτρα που προβλέπει η οδηγία 80/68/ΕΟΚ του Συμβουλίου, της 17ης Δεκεμβρίου 1979, περί προστασίας των υπογείων υδάτων από τη ρύπανση που προέρχεται από ορισμένες επικίνδυνες ουσίες (1) (στο εξής: οδηγία), παρέβη τις υποχρεώσεις που υπέχει από τη Συνθήκη ΕΚ και την πιο πάνω οδηγία.

2 Σύμφωνα με το άρθρο 21 της οδηγίας, τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για τη μεταφορά της οδηγίας στο εσωτερικό δίκαιο εντός προθεσμίας δύο ετών από της κοινοποιήσεώς της και ενημερώνουν την Επιτροπή σχετικά.

3 Τα άρθρα 392 και 395 της Συνθήκης Προσχωρήσεως της Πορτογαλικής Δημοκρατίας στην Ευρωπαϋκή Κοινότητα (2) υποχρεώνουν αυτό το κράτος μέλος να συμμορφωθεί προς την εν λόγω οδηγία.

4 Δεδομένου ότι η Πορτογαλική Δημοκρατία δεν τήρησε την υποχρέωση αυτή, η Επιτροπή κίνησε κατά του κράτους αυτού τη διαδικασία διαπιστώσεως παραβάσεως κράτους μέλους που προβλέπει το άρθρο 169 της Συνθήκης. Η Πορτογαλική Δημοκρατία, κατ' ουσίαν, δεν αμφισβήτησε τις αιτιάσεις της προσφεύγουσας, αλλά περιορίστηκε να αναφέρει ότι ένα νομοθετικό διάταγμα το οποίο βρίσκεται στο στάδιο της εκδόσεως θα συμπληρώσει τις διατάξεις που ισχύουν τώρα στον σχετικό τομέα και, επομένως, θα εκπληρωθούν οι υποχρεώσεις που απορρέουν από την οδηγία.

5 Ωστόσο, δεν προκύπτει ότι, έως τώρα, εκδόθηκε το εν λόγω διάταγμα. Κατά πάγια νομολογία του Δικαστηρίου, η ύπαρξη ενός υπό έκδοση διατάγματος δεν δικαιολογεί την παράβαση (3) και, ούτως ή άλλως, ένα κράτος μέλος δεν μπορεί να επικαλεστεί διατάξεις, πρακτικές ή καταστάσεις της εσωτερικής του έννομης τάξεως για να δικαιολογήσει τη μη τήρηση των υποχρεώσεων που απορρέουν από τη Συνθήκη ΕΚ και τις κοινοτικές οδηγίες (4).

Πρόταση

6 Ενόψει των ανωτέρω, προτείνω στο Δικαστήριο:

- να διαπιστώσει ότι η Πορτογαλική Δημοκρατία, μη θεσπίζοντας εντός της ταχθείσας προθεσμίας τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 80/68/ΕΟΚ του Συμβουλίου, της 17ης Δεκεμβρίου 1979, περί προστασίας των υπογείων υδάτων από τη ρύπανση που προέρχεται από ορισμένες επικίνδυνες ουσίες, παρέβη τις υποχρεώσεις που υπέχει από την οδηγία αυτή·

- να καταδικάσει την Πορτογαλική Δημοκρατία στα δικαστικά έξοδα.

(1) - ΕΕ ειδ. έκδ. 15/001, σ. 240.

(2) - ΕΕ 1985, L 302.

(3) - Βλ., π.χ., την απόφαση της 6ης Απριλίου 1995, C-147/94, Επιτροπή κατά Ισπανίας (Συλλογή 1995, σ. Ι-1015).

(4) - Βλ., μεταξύ πολλών άλλων, τις αποφάσεις της 18ης Μαου 1994, C-303/93, Επιτροπή κατά Ιταλίας (Συλλογή 1994, σ. Ι-1901)· της 20ής Φεβρουαρίου 1997, C-135/96, Επιτροπή κατά Βελγίου (Συλλογή 1997, σ. Ι-1061), και της 20ής Μαρτίου 1997, C-294/96, Επιτροπή κατά Βελγίου (Συλλογή 1997, σ. Ι-1781).